“ครม.” ไฟเขียวจัดสรรงบฯปี 64 ตั้งงบกลาง 4 หมื่น ลบ. แก้วิกฤต “โควิด-19”
"ครม." ไฟเขียวจัดสรรงบฯปี 64 ตั้งงบกลาง 4 หมื่น ลบ. แก้วิกฤต "โควิด-19"
"ครม." ไฟเขียวจัดสรรงบฯปี 64 ตั้งงบกลาง 4 หมื่นลบ. แก้วิกฤต "โควิด-19"
12 พ.ค. 2563

นางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติเห็นชอบการปรับปรุงรายละเอียดงบประมาณรายจ่ายประจำปีงบประมาณ พ.ศ.2564 เพื่อรองรับสถานการณ์การระบาดของโรคติดเชื้อไวรัสโคโรนา 2019 (โควิด-19) และการปรับปรุงปฏิทินงบประมาณรายจ่ายประจำปีงบประมาณ พ.ศ.2564
โดยให้หน่วยรับงบประมาณ ได้จัดทำข้อเสนอการปรับปรุงรายละเอียดงบประมาณผ่านความเห็นชอบจาก ครม. นายกรัฐมนตรี รองนายกรัฐมนตรี หรือรัฐมนตรีเจ้าสังกัด รวมทั้งสิ้น 51,861.5 ล้านบาท
ทั้งนี้ สำนักงบประมาณได้พิจารณาตามแนวทางการปรับปรุงรายละเอียดงบประมาณรายจ่ายประจำปีงบประมาณ พ.ศ.2564 ตามมติ ครม.เมื่อวันที่ 15 เม.ย.63 โดยเห็นควรให้มีการปรับปรุงจำนวน 40,325.6 ล้านบาท เพื่อนำไปตั้งเป็นงบประมาณรายจ่ายงบกลาง รายการค่าใช้จ่ายในการบรรเทา แก้ไขปัญหา และเยียวยาผู้ที่ได้รับผลกระทบจากการระบาดของโรคติดเชื้อไวรัสโควิด-19 ซึ่งการปรับปรุงดังกล่าวไม่กระทบวงเงินรวมของงบประมาณรายจ่ายประจำปีงบประมาณ พ.ศ.2564 วงเงิน 3,300,000 ล้านบาท
สำหรับการปรับปรุงปฏิทินงบประมาณรายจ่ายประจำปีงบประมาณ พ.ศ.2564 โดยปรับระยะเวลาตามกระบวนการจัดทำงบประมาณและอนุมัติงบประมาณ ครม.ได้มีมติเห็นชอบการปรับปรุงรายละเอียดงบประมาณรายจ่ายประจำปีงบประมาณ พ.ศ.2564 เพื่อรองรับสถานการณ์การระบาดของโรคติดเชื้อไวรัสโคโรนา 2019 (โควิด-19) และให้สำนักงบประมาณนำร่างพระราชบัญญัติงบประมาณรายจ่ายประจำปีงบประมาณ พ.ศ.2564 ตามที่ได้ปรับปรุงรายละเอียดแล้วไปดำเนินการรับฟังความคิดเห็น และมีมติเห็นชอบการปรับปรุงปฏิทินงบประมาณรายจ่ายประจำปีงบประมาณ พ.ศ.2564